Norman Podhoretz, în cartea sa "World War IV: The Long Struggle Against Islamofascism," sugerează că războiul rece poate fi identificat cu Al Treilea Război Mondial, deoarece luptele s-au dat, deși prin procură, la o scară globală, iar combatanții principali (Statele Unite și, mai târziu, NATO, pe de o parte, și Uniunea Sovietică și țările Pactului de la Varșovia, pe de altă parte) au furnizat suport politic, militar și economic altor combatanți, fără ca taberele principale să intre în luptă directă. Eliot Cohen, director de studii strategice la Universitatea Johns Hopkins, a declarat, în Wall Street Journal, la cca. o lună după atacurile din 11 septembrie, că lupta împotriva terorismului ar necesita un conflict militar dincolo de invazia din Afganistan. Cohen, ca și Marenches, consideră că Al Treilea Război Mondial este deja istorie. „O denumire mai puțin apreciată, dar mai precisă este Al Patrulea Război Mondial” scria el. „Războiul rece a fost Al Treilea Război Mondial, lucru care ne amintește că nu toate conflictele globale implică mișcări de milioane de soldați sau linii convenționale ale frontului pe hartă.” Într-un interviu din 2006, președintele Statelor Unite George W. Bush a etichetat Războiul împotriva terorismului în curs de desfășurare ca fiind al Treilea Război Mondial.